정조 15년
辛亥四月初五日卯時上御熙政堂大臣備局堂上引見判尹前慶尙監司同爲入侍時左副承旨洪義榮假注書趙台榮事變假注書李德鉉記事官洪樂游徐有聞左議政蔡濟恭左參贊金華鎭行司直鄭昌順吏曹判書洪良浩兵曹判書金文淳戶曹判書趙鼎鎭禮曹判書李致中刑曹判書權行副司直趙心泰訓鍊都正徐有大行副司直李漢豐金持默漢城判尹具㢞前慶尙監司洪檍李祖源校理朴奎淳以次進伏訖濟恭曰親祼太廟達宵勞動日間聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候若何上曰一樣矣濟恭曰臣見小報昨日回鑾之後前嶺伯及辭陛諸臣連爲召接玉體之冞康臣實欣幸而區區下情竊以爲不瑕有損不勝憂慮之忱矣上曰予何勞攘乎卿則以八耋之人進退陞降步屧如飛誠奇幸矣大抵近來老人筋刀誠難及吏判及吏議俱是年老而皆無難色至於卿則初無汗喘勞憊底意予於伊時果有意見之矣念卿積勞無論翌日經宿問安勿令爲之而史官未能詳傳還宮後乃有入來問安之擧矣濟恭曰傳敎中旣無經宿問安勿爲之之敎故臣果爲問安矣上敎昌順曰享班卿亦入參耶西班班首誰也昌順曰靑城尉也上曰近日雨澤稍閟誠可悶而昨見完伯狀啓湖南則雨澤浹洽矣濟恭曰罪但湖南爲然湖西及嶺南關東俱無不足之歎獨畿內與海西頗望雨云矣上曰牟麥似未及發穗今朝霧氣或不至爲害耶濟恭曰然矣濟恭曰園所垓子之深穿固出於本倅善爲擧行之意而未及周思不思犯脈之慮矣聞今已塡補云誠甚多幸今番新定界限處勿令穿破立石以表實爲穩便矣上曰立表於垓子之界雖無前例專爲地脈之無損則立石以表誠好矣濟恭曰勿犯地脈最爲得宜立石之無例何必持疑乎上曰此等事訓將之在本府時擔當擧行故方令訓將下往看審以爲擧行之地矣仍敎心泰曰何日當離發耶心泰曰明日將下往矣上曰向筵有除朝辭之敎而兼察事亦爲分付乎義榮曰發牌從事官卽爲分付而訓將下往時所佩命召何以爲之乎上曰仍佩往來而親聽下敎不必書出文跡矣上曰聞柳川店六戶移來邑底而希望邑底店給錢之例云果然否心泰曰店幕卽是興販中一事故臣果劃給四百錢於邑底店俾爲結構之地而聞今移來之店漢希覬此例云矣上曰於新寓之店倣用前例似不可已矣濟恭曰此則恐不可不一例給錢矣上曰然則自本府從便覓給好矣兩邑倉舍營建時材力無論多寡自廟堂勢將區劃矣濟恭曰從當劃給矣濟恭曰以內奴婢貢事特下別諭諄複丁寧若保如傷之聖意溢於辭表孰不欽歎感祝乎大抵當初特罷刷官之法實是出尋常萬萬竊以爲許多貢弊減得八九矣昨年咸陽御史復命後飭敎又何如而弊猶如前云誠極可悶矣上曰古例十年一次刷官之行應入應頉區別懸錄刷官中無良者雖有侵漁之弊若其稍有善心者猶有査頉之擧矣今則渠輩無處告籲年至百歲二百歲尙且納貢此則刷官之罷反不若不罷之時矣濟恭曰刷官革罷實是至仁廣惠則寧或有願其不罷者哉見今矯救之策卽是大擧措大政令豈比於尋常節目間事乎若得夬革之道國家之福也生民之幸也但變通實無其道將無以對揚德意臣不勝惶悶矣上曰予亦非不知救弊之未易而此弊釐革卽予苦心則雖不得時日爲期卿與諸宰留意商確必思所以釐弊之方可也濟恭曰先朝良役釐改之後筵臣有以聖念及此實爲祈天永命之道爲奏今此聖敎亦出繼述之道矣上敎曰丙申以後以奴貢事可以考見者抄出作一冊子送于政院以爲入啓之地可也濟恭曰此平安監司沈頤之狀啓也以爲各邑還弊自經昨年還賑之政自有去來損益之效而至於各鎭堡則穀多民少年年殖耗徒事積峙每戶所分多或至數十石少不下十餘石邊民納麤而未暇擇精鎭將勘簿而免罪爲幸臥還反作無所不有昨秋較戶量穀時略陳事情以請三年改色迄未措處自不免依舊因循而麟山等二十一鎭穀摠不多別無更張之可言淸城等二十四鎭穀品雖未精實不至於麤荒全棄此則或分或移限年改色江邊之如牛峴等九鎭中山之如寧城等六鎭直路之如宣沙壬海等鎭民穀太不相當而江界列鎭尤爲悶急不可不釐正其虛耗俾邊民毋致逃散餉穀得以就精至若龜城還弊素稱一道之最昨年捧糴之時一一爬櫛三萬餘石不無釐正之效而再昨年留庫六千石尙未有區處者趁今分還待秋準捧除耗改色事竝令廟堂稟處爲請矣關西列鎭還弊稔聞已久矜念未弛今者道臣狀聞果與前所聞不爽矣其中四十五鎭或穀少不至爲弊或穀不至麤荒全棄此則猶可以依前糶糴而至於牛峴等十五鎭及宣沙壬海等鎭餉穀之有名無實邊民之散而之四俱係不可不及時矯救但念穀多爲弊之地其所變通不過有發賣與移轉而已上項各鎭穀簿雖多虛殼過半則雖欲移轉鄰邑之有誰受去雖欲發賣濱江荒闊之地村落無多所賣之穀設令精實鳩錢貿取本無其路況此荒雜不可食者乎欲移而不可欲賣而不可道臣旣以矯救爲請則必有一二長策之得以商量于中者無徒說弊必以如何救弊從速狀聞之意更爲申飭龜城留庫六千石分給除耗之請可知其出於爲民之意而假令以塵土一石出給正穀一石換捧而除給其一斗耗條曰以民惠則民豈肯曰惠及於民乎所謂六千石必明知空殼之爲幾許石實粒之爲幾許石然後或可以有所着手分付道臣詳査明覈據實狀聞後更爲稟處何如上曰依爲之西民必當懸企矯救之政苟能從速善措處在西民可謂息肩之秋申飭該道卽爲條列指一狀聞可也出擧條濟恭曰頃因前忠淸監司鄭存中所啓忠州修牒合行事宜論理狀聞之意行會矣卽見本道監司朴宗岳狀啓則以爲忠州介在湖嶺之間實爲關防要衝之地今春巡到日躬自周覽則城池周回爲九百餘步而頹墉敗堞在在皆然雖有西南北三門而不成樓樵貌樣東門則夷爲平地立基址設經紀之初事役浩大所費不些空名帖限九百張特許成給耗租每年一千石一依淸州例限訖役劃給使之排年修築本邑煙軍一日赴役亦依淸州例施行而其外洪州等十餘邑城堞亦無完備處當此忠州大役之日一時竝擧決是行不得之事韓山庇仁徐徐拮据以爲擧行之地事竝請令廟堂稟處矣忠州旣是大邑又在嶺底要衝之地前道臣築城之論儘有意見其在朝家陰雨之慮所當另加擇施而臣意則朝家如欲爲此必擇送位高武臣中諳鍊此等事者委任責成然後事功方可立矣空帖之請得耗條之預劃猶屬第二件事此恐非猝乍間一張覆奏之可以立決者矣上曰今姑置之可也出擧條濟恭曰平山民人群訴路傍故取見其文狀則以爲本府大同之謬例加捧將至倍蓰民不堪耐之中司僕所納米已於春初輸致於海邊倉以爲船載之圖矣不意自司僕使之作錢而其所定價比常定殆過數兩本官無以爲計不得已使民備錢以納旣輸之穀不得船載所無之錢從以責出則民將流散之外更無他策至於雜費之宜除不除江主人之古無今有俱係絶苦之弊願依鄰邑例只令監色收捧領運革罷新設主人之名云矣本邑大同之弊果如狀辭則窮民呼訴容非異事雖然不可以民人之訴遽然盡信發關本道問其虛實所稱諸般弊瘼竝卽痛加釐正後以其形止論報備局之意亦爲申飭恐不可已矣上曰依爲之司僕米事不必關問旣捧之穀還賣作錢則雖用詳定之式民之受弊不問可知況徵價之高峻若此該寺事殊甚未安無論事勢之如此如彼仍以已捧本色使卽運納事分付該道可也出擧條濟恭曰此北兵使李潤慶所啓也以爲北關軍政以儒風極盛筌丁艱辛親騎衛之素稱驍健者今不免疲殘若使大小差任一從親騎衛案中差出則豪富健兒必爭願入爲辭矣揆文敎奮武衛聖人之制各自不同而近日北邊之賤武貴儒甚至於親騎衛之不得以健兒身手募得者邊圉疎虞非細故也鄕任之必從親騎衛案差出者實爲激勸興起之道依所請施行之意嚴飭北關諸邑常常檢察毋或弛置之意亦爲分付北兵使恐不可已上曰依爲之出擧條濟恭曰此北兵使李潤慶所啓也以爲北關行本營移住之際徒貽軍卒之弊罷去移住爲辭矣北兵使移住行營當初制法專出於憚壓野人之意到今一味遵行實無意義況且有軍卒之許多弊端以事宜言之革罷無所不可而但帥臣之邊上移住事係莫重有非立談間可以決定下詢入侍諸宰俾陳意見何如上曰諸宰中有異見人以次進奏可也華鎭曰臣曾未見北關未詳便否之果如何而設置行營旣在年久革罷之際難保其無弊且彼地只隔一帶水聲聞之相通尤異於關西邊地今若撤罷不爲移住則亦不無彼人致訝之慮其在重邊鎭禦外侮之道恐不可遽議矣昌順曰北關之移住行營每在氷合之時西北邊地若當氷合軍兵之官門聚待帥臣之平時戒嚴常如臨陣者旣有法意則爲其些少之弊遽撤移住之規有乖警嚴之義恐不可輕易撤罷矣良浩曰臣嘗待罪北邊時目覩形便行營迫近敵路之衝且無據險之勢固非大將箚駐之地而但當氷合之時或有警急之報鏡城本營距六鎭遠至五六里勢難遙望節制若代設防營庶有憚壓備禦之道而旣不能變通設施行營重鎭恐不可遽然撤罷矣文淳曰北關形便臣未詳知而設置行營法意甚重移住之際未知其爲弊之如何而今若撤罷則不但有邊上疎虞之慮亦恐爲彼人疑訝之端有不可遽議變通矣鼎鎭曰臣未見六鎭形便不知帥臣移住之當否如何而當初設始法意甚重恐不可遽議撤罷矣致中曰臣嘗歷覽北關矣行營之於彼地只隔一帶水若値氷合尤無防限今若撤罷恐非古人設施之本意有難輕議變通矣曰北關形便臣實素昧而兵使行本營之往來猝變其制則在彼地之瞻聆恐涉如何矣有大曰北兵使之移住行營當初法意雖重到今實無其效徒爲各邑之弊端罷之誠好矣而第伏念行營與彼地煙火相望雞犬相聞自古移住之例今若猝然撤罷則恐致彼人之疑訝此甚如何矣漢豐曰北兵使之五朔移住行營果無意義非徒行之旣久若當氷合之時兵使移住則江邊民心不無倚恃之道到今似難輕議變通矣持默曰臣旣未見北關移住當否未能詳知不敢指的仰對矣濟恭曰事旣重大議亦參差姑爲置之何如上曰依爲之出擧條上曰前前嶺伯所陳擧條持來德鉉承命出持入上曰此擧條左相詳見後仍爲稟處可也嶺南儲留米事已自年前下敎不啻縷縷而年前各樣上下皆以舊米區劃之意有所酌定矣自數年以來此弊似益甚矣前嶺伯以次進前起弊之年條及委折詳細陳達可也檍曰爲弊之端未知始自何年而臣之在本營時已有此弊馴致厲民之境矣上曰此弊似由於收租之近多劃運故也京師日用亦何如是漸繁以至於此耶結米還米自有界限則今何敢混同取用乎當初不得不用舊米處以新米用下猶勝於白地徵捧故不獲已有此擧矣到今貽弊之端至於如此云豈不駭痛乎漕米之爲弊非但米錢之相蒙而已爲守令者必染指於其間專事肥己云而如晉州之雄邑亦皆如此云餘尤何論設置漕倉不過四十餘年而痼弊乃爾誠亦可駭也華鎭曰漕米所重本自不輕則到今毋論米太便歸有名而無實極爲駭然臣之在營時有一守令有請得漕米之說故伊時殿最至置中考矣近聞此弊便成謬例云如是則不久當與湖南米太之弊無異矣不可不一番査正以示重漕倉之意矣檍曰近來漕米之弊誠至難救之境而守令之中間染指亦或有之云矣祖源曰戶曹換貿條卽三千五百石而徵納責出之際不但有民怨邑守之藉此容手間多有之云矣鼎鎭曰本曹之換貿一事卽出於補用經費之意也勢不可已者而邑宰之因此染指誠爲駭痛矣濟恭曰前慶尙監司李祖源所啓有草記稟處之命矣取見其所啓則以爲曾前惠廳之請得軍作米南倉除留米等穀物只劃給於各邑儲置中四等用下不足之代矣近來則直爲添入於收租案故當年稅米盡歸上納儲置則皆是還米中移作者沿海邑船價米沿江邑東萊納甘同納及營需米例以儲置中上下而還米結米精麤懸殊不可以此用下故出給民間改舂取精一石之米僅爲七八斗結民之白地補縮至於七八斗而昨冬收租中各樣還米之移作儲置合爲六千三百五石咸安等六邑受弊最甚從今以後四等用下則雖以還米移作者劃給而其中船價米等不得不以結米上下者量宜劃給爲辭矣惠廳之以請得穀物添入收租案盡爲船運至於儲置皆以還穀代劃者出於有司之臣爲念經費行此不得已之政而改舂之際其所貽弊不言可知旣知其貽弊則當此聖世視民如傷之日豈可以有妨於經費而不思所以矯救之道乎四等用下雖可以還米區劃至於船價米等諸條從今爲始必以所捧新米儲置本邑以爲策應之意分付惠廳何如上曰依爲之大抵收租頒降也多數儲置於列邑古人深意可見郞官之草構頒降記送于堂上三呈三退期於多儲而後已此事傳以爲美譚古今異宜裝納漸益增加以是年前別下飭敎則該廳之擧行必有較量緊歇而爲之今聞舊伯言誠有是也萬萬不成說卿於筵退後取考飭敎以後收租頒降文書若於當用雜米處以舊米劃給該堂草記論罪否則必是該廳之偏劃各邑之換用而然不如是則豈有改舂之弊及於民間乎無論如此如彼卿其着意嚴飭俾嶺民得蒙實效知朝家本意每於此惓惓可也出擧條濟恭曰前慶尙監司李祖源所啓有草記稟處之命矣取見其所啓則以爲各邑船價米之運納漕倉者以米應下外各樣雜費之以錢用下者則每石代錢以三兩定式收捧而漕邑間或有換貿之弊民情不無呼冤之端矣再昨年爲始又自戶曹換貿三千五百石故自前代捧之三兩皆以純米責捧稅米一石之價歉歲則爲七八兩豐年亦不下五六兩利害懸殊民多稱冤從今以後換貿一事更勿擧論嚴飭營邑毋敢襲謬爲辭矣京司換貿之貽弊沿民若果如前道臣所奏則其所革罷何嫌銷刻而俄於閤外聞曾經道伯之言則此事若謂之沿海守令失利稱冤則可未見其必爲貽害民生之端云若然則在朝家不必以事係民瘼汲汲通變況別營漕納之以此補縮法例已成恐不當續續追改擧條所請今姑置之何如上曰依爲之除留米之許令取用驟看非不知事面之如何而取用之處非關經用卽不過別營雜費之給代一則爲三軍料食之縮也二則爲諸道濫捧之弊也三則爲船人之受困也四則爲別營下屬之白地龜括也卿之防啓亦出於此況此弊必有委折不革弊源民之困苦豈係於京納與否古人先事憂歎之說聞之熟矣況本道設漕倉而踰數十年則此之生弊決知其甚於近年使右所謂古人見此弊則以今日紀綱爲如何乎此非多費辭敎者廟堂一號令間足可矯弊卿其知悉因此而有下敎者朝廷擧措不宜苟且苟以爲民之擧不得已取用此米則取用而已可也不足則給代可也以道內耗作錢準數劃給如償債然者近於太分明卿其詳問本道後從長釐正可也出擧條濟恭曰筵席事體何等嚴敬而奏達之際高聲勦說事極未安戶曹判書趙鼎鎭前嶺伯洪檍李祖源竝從重推考何如上曰依爲之出擧條濟恭曰五部之不成貌樣聖意特爲軫念必欲有所通變今於官制釐正之後尤不可因循以置昨日判尹以此事來議而見今財力實無別般區劃之道惟有湖南年前道臣別備穀萬餘石猶可着手每年盡分取耗作錢則庶不下三千兩之數以此分俵五部使之逐朔應下則足爲聊賴之資分付判尹詳細成出節目以爲永久遵行之地何如上曰依爲之出擧條上曰部屬之料名以添給數甚些略矣濟恭曰聞部官言則各部每朔添得五十兩之數皆以爲過望云矣㢞曰雖以下屬言之二兩添給誠爲大幸云矣敎㢞曰各部變通條件成出節目送示大臣後登對以稟可也敎濟恭曰各洞尊位事擧條批旨已言之而自卿旣爲是任則各別修明舊規使諸尊位以爲矜式之地可也良浩曰謹依下敎就議于大臣而部奉事之改稱都事仍作生進三十朔初仕之窠允合擇差之道但初仕又添五窠則蔭路太廣實爲可悶他初仕中裁減五窠然後可以相當而童蒙敎官只是四窠監役亦是三窠而俱難革罷臣意則惟禁府都事參下五窠數旣相當且禁都初仕揆以官制初未便當王府事體何等嚴重而乃以白面書生遽然差擬故多有生疎之患今若依奉事例勿爲初仕而作參奉序陞之窠準十五朔許陞直長則不失三十朔之限事甚兩便矣序陞之人或有未生進者則以他司奉事中可合者相換參上部都事則依下敎改稱部令而作爲五品窠何如上曰大臣之意何如濟恭曰吏判所奏變通各條俱有商量矣昨日來問時臣亦以意見之無所異同爲答依此許施恐無不可矣上曰依爲之良浩曰時任部奉事中有曾在他司積仕者而又於部官準三十朔則未免偏苦依他相換例通計前仕出六何如上曰依爲之出擧條文淳曰濬川司松杞橋今十一日始役而本司都廳朴基豐以船艙石築之役方在露梁勢難兼管御營千摠具明遠今姑加差都廳使之限畢役看檢何如上曰依爲之出擧條敎文淳曰景福言蓮池若疏濬則雨必霈然云及此望雨之時從速疏濬可也心泰曰臣營右部千摠朴基豐今已報瓜而時帶舟橋司都廳之任多有擧行之事不可付諸生手云限畢役姑爲仍任何如上曰依爲之出擧條敎有大曰北漢倉庫及閱後別無欠縮耶有大曰果有如干欠縮而金思穆爲摠使時有所措處者矣有大曰本廳異於他營門無郞廳之故新營錢貨專委監色而出納事甚疎迂由此而庫色輩逋欠間多有之自今爲始千摠一員句管開閉定式施行似好矣上曰依爲之出擧條命退諸臣以次退出